Okresná prokuratúra XXXXX 
Trhová 7, 960 19 XXXXX 	

Sp. zn. : 3 Pv XXXXX	XXXXX, 16.1.2015
EEČ : 2-51-23-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry XXXXX
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené povereným príslušníkom OO PZ XXXXX pod ČVS: ORP-XXXXX na tom skutkovom základe, že aj napriek tomu, že mu bola rozsudkom sudcu Okresného súdu Zvolen č.k. XXXXX0 zo dňa XXXXX, právoplatným dňa XXXXX, vykonateľným dňa XXXXX uložená povinnosť prispievať na výživu maloletej XXXXX, nar. XXXXX výživným vo výške 30 € mesačne počnúc dňom 08.11.2011, vždy do 20-teho dňa v mesiaci vopred k rukám matky maloletého dieťaťa XXXXX, nar. XXXXX, si túto svoju zákonnú povinnosť v mieste trvalého bydliska, okres XXXXX a na iných miestach v období od mesiaca júl 2013 do súčasnosti riadne a včas neplnil, keď zaplatil na výživné len dňa 19.06.2014 sumu 200,- €, v mesiaci máj sumu 60,- € a 17.07.2014 sumu 150,- €, pričom počas tohto obdobia nepoberal dávky v hmotnej núdzi a príspevky k dávke, nepoberal dávku v nezamestnanosti, nebol evidovaný ako uchádzač o zamestnanie, ale vykonával samostatnú zárobkovú činnosť, čím spôsobil voči oprávnenej XXXXX, nar. XXXXX, trvale bytom XXXXX, XXXXX dlh na výživnom vo výške 150,- €, keď následne dňa 25.08.2014 zaplatil na výživné sumu 230,- €, dňa 27.10.2014 zaplatil na výživné sumu 30,- €, dňa 20.11.2014 sumu 30,- € a dňa 18.12.2014 sumu 30,- €,

lebo zanikla trestnosť činu.

Odôvodnenie:
            Uznesením povereného príslušníka OO PZ XXXXX ČSV: ORP XXXXX2014 zo dňa 28.02.2014 bolo podľa § 199 ods. 1 Tr. poriadku začaté trestné stíhanie a následne uznesením povereného príslušníka OO PZ XXXXX ČVS: ORP-XXXXX zo dňa 10.09.2014 bolo vznesené obvinenie XXXXX, nar. XXXXX v XXXXX pre prečin zanedbania povinnej výživy podľa § 207 ods. 1 Tr. zákona, ktorého sa mal dopustiť na tom skutkovom základe, že 
v období za mesiace júl 2013 až august 2014 si z nedbanlivosti neplní svoju zákonnú vyživovaciu povinnosť napriek tomu, že bol rozsudkom Okresného súdu vo Zvolene č. konania XXXXX zo dňa XXXXX /právoplatnosť dňa XXXXX a vykonateľnosť dňa XXXXX), zaviazaný prispievať na výživu maloletej XXXXX, nar. XXXXX výživným vo výške 30,- € mesačne počnúc dňom 08.11.2011, vždy do 20-teho dňa v mesiaci vopred k rukám matky maloletého dieťaťa XXXXX, nar. XXXXX trvale bytom XXXXX, XXXXX, čím jej takto dlhuje na výživnom za mesiace júl 2013 až august 2014 sumu vo výške 400,- €.

           Obvinený XXXXX v prípravnom konaní potvrdil, že svoju vyživovaciu povinnosť neplnil riadne a včas od mesiaca júl 2013 a to z dôvodu, že sa zdržiaval v zahraničí. Poukázal na skutočnosť, že túto svoju povinnosť splnil dodatočne, keď na výživnom vyplatil celý dlh vrátane výživného za mesiac december 2014. 

           Poškodená XXXXX v prípravnom konaní uviedla, že obvinený neplnil svoju vyživovaciu povinnosť riadne a včas od mesiaca november 2012 a následne toto obdobie ohraničila mesiacom júl 2013. Potvrdila, že obvinený v priebehu druhej polovice roka 2014 zaplatil v rôznych splátkach celé dlžné výživné vrátane výživného za mesiac december 2014.   

          Do spisového materiálu boli zabezpečené listinné dôkazy a to najmä rozsudok Okresného súdu Zvolen č.k. XXXXX zo dňa XXXXX právoplatný dňa XXXXX, vykonateľný dňa XXXXX ktorým bola obvinenému určená vyživovacia povinnosť vo výške 30,- € mesačne počnúc dňom 08.11.2011 vždy do 20-teho dňa v mesiaci k rukám matky dieťaťa, fotokópia rodného listu dieťaťa, potvrdenie o návšteve školy a fotokópie poštových poukazov, z ktorých vyplynulo, že obvinený dňa 19.06.2014 zaplatil na výživné sumu 200,- €, dňa 17.07.2014 sumu 150,- €, dňa 25.08.2014 sumu 230,- €, dňa 27.10.2014 sumu 30,- €, dňa 20.11.2014 sumu 30,- € a dňa 18.12.2014 sumu 30,- €.

          Zo správ k osobe obvineného bolo zistené, že tento v období od mesiaca júl 2013 nepoberal dávky v hmotnej núdzi a príspevky k dávke, nepoberal dávku v nezamestnanosti, nebol evidovaný ako uchádzač o zamestnanie, ale vykonával samostatnú zárobkovú činnosť

          Obvinený nebol doposiaľ priestupkovo riešený a od roku 1985 bol 5-krát súdne trestaný najmä pre majetkovú trestnú činnosť, naposledy rozsudkom Okresného súdu XXXXX sp. zn. XXXXX zo dňa XXXXX právoplatným dňa XXXXX, pričom sa v súčasnosti na neho hľadí akoby nebol odsúdený. 

          Podľa § 207 ods. 1 Tr. zákona, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.

          Podľa § 122 ods. 13 Tr. zákona, ak obvinený pokračuje v konaní, pre ktoré je stíhaný, aj po oznámení vznesenia obvinenia, posudzuje sa také konanie od tohto procesného úkonu ako nový skutok; to neplatí, ak ide o trestný čin zanedbania povinnej výživy podľa § 207. V takom prípade ide o pokračovanie konania až do doby, kým je vyhlásený rozsudok súdu prvého stupňa alebo pokiaľ sa súd druhého stupňa neodobral na záverečnú poradu.

          Podľa § 86 ods. 1 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

          Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.
	
         Pre trestnosť činu sa vyžaduje naplnenie všetkých znakov skutkovej podstaty toho ktorého trestného činu (subjekt, subjektívna stránka, objekt, objektívna stránka). V prípade absencie čo i len jedného z týchto znakov nemožno vysloviť, že bol spáchaný trestný čin. Vykonaným prípravným konaním bolo preukázané, že obvinený naplnil všetky znaky skutkovej podstaty prečinu zanedbania povinnej výživy podľa § 207 ods. 1 Tr. zákona, keď ako povinný subjekt neplnil svoju zákonnú povinnosť deklarovanú mu rozsudkom Okresného súdu XXXXX riadne a včas, hoci nepoberal dávky v hmotnej núdzi a príspevky k dávke, nepoberal dávku v nezamestnanosti, nebol evidovaný ako uchádzač o zamestnanie, ale vykonával samostatnú zárobkovú činnosť

         Nakoľko však obvinený ku dňu rozhodnutia splnil svoju povinnosť dodatočne skôr, než sa súd odobral na záverečnú poradu a jeho konanie nemalo trvalo nepriaznivé následky, bol namieste postup v zmysle ustanovenia § 215 ods. 1 písm. h/ Tr. poriadku. 

         Preto som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka